N1

„Državno Odvjetništvo na čelu s Dinkom Cvitanom je ucijenilo suce u Osijeku da Zdravko Mamić mora biti osuđen. Morali su vratiti neke stare dugove..."

Najtraženiji čovjek Balkana i dojučerašnji kralj hrvatskog nogometa, Zdravko Mamić gostovao je u N1-ovoj emisiji 'Pressing'. Nedavno je u prvostupanjskoj presudi osuđen u Osijeku na 6 godina zatvora zbog izvlačenja novaca iz Dinama i zbog štete na račun Republike Hrvatske. No, u hrvatski zatvor neće jer se nalazi u Međugorju, a u R Hrvatsku kazao je kako se ne vraća.

Navikli smo od Zdravka Mamića da u svakoj emisiji ili na pressici radi šou, uradio ga je i u ovoj, ali u svoju obranu. Ono što je najvažnije, bilo je da je javnosti predočio prepiske kako je Državno Odvjetništvo na čelu s Dinkom Cvitanom ucijenilo osječke suce kako moraju osuditi Zdravka Mamića. Naravno, ne zna se jesu li te prepiske točne, no Mamić je kazao nekoliko stvari koje će prozvani morati dugo negirati.

Na početku je kazao kako se ne skriva već je u Međugorje došao kako bi se mogao kao čovjek braniti.

„Ja se ne skrivam, evo svi znaju gdje sam. Time sam uštedio mjesece traganja za mnom jer me ne moraju tražiti. U ponedjeljak večer (dva dana prije prvostupanjske presude) sam prešao granicu na Kamenskom. Imam potvrdu da sam državljanin BiH, moj otac mi ju je izvadio prije 15-ak godina. Prije dva dana sam otišao u Tomislav Grad izvaditi osobnu i vozačku.“

Zdravko Mamić tako ne može biti izručen Hrvatskoj, a čim su počela pitanja o suđenju, predočio je prepisku.

„Državno Odvjetništvo na čelu s Dinkom Cvitanom je ucijenilo suce u Osijeku da Zdravko Mamić mora biti osuđen. Morali su vratiti neke stare dugove. Imam pouzdane informacije kako su ove prepiske točne, mada će oni govoriti kako je ovo izmišljotina. Znam da je prepiska na sudu nevažeća, ali ima institucija koje mogu istražiti Državno Odvjetništvo. Zdravko Mamić nije 'mućko đubre' i svima opraštam. Ja znam da ti suci znaju kako protiv mene ništa nije dokazano. Oni su ucijenjeni od politike. Bio sam naivan jer sam bio siguran kako sam nevin i kako sam radostan odlazio u Osijek jer sam znao da mi ništa ne mogu dokazati i da ću biti oslobođen. Nisam imao izbora nego doći u Međugorje, u BiH kako bi na normalan način vodio borbu za svoju slobodu, svoju čast i čast Dinama. U Ustavu piše kako svaki građanin RH ima pravo na brzo i ekonomično suđenje. Svi okrivljeni, tuženi i odvjetnici su bili iz Zagreba ali sve se preselilo u Osijek jer su tamo imali sud pod kontrolom.“

Na pitanje od koje politike su suci ucijenjeni, Mamić odgovara:

„Od politike koja nikada nije ni željela Hrvatsku, niti hrvatske simbole. Hajduk je preuzela ta orjuna, preuzela od Torcide, od najboljih navijača i uništili su ga. Sada to žele isto učiniti i s Dinamom. Ja sam im se suprotstavio i zato su me osudili. To je politika iz SDP-a na čelu s Rankom Ostojićem. Smeta im što sam uspješan i što simpatiziram HDZ“, kazao je Mamić te nastavio:

„Na sudu je Dinamo kao privatna pravna osoba kazao kako nije oštećen. Sudi me se jer sam naštetio državi. Istina moj brat je dobio pozajmicu od 12 milijuna eura, ali neka mi navedu gdje se od pozajmice plaća porez. Sve su im točke pale u vodu, ali opet su me osudili jer je sve namještena farsa. Otkada sam u Dinamu donio sam Hrvatskoj 500 milijuna eura. U Dinamu radi 200 ljudi koji plaćaju porez Hrvatskoj, Dinamo je dalo desetke hrvatskih reprezentativaca koji su najbolji PR za tu državu. “

Na pitanje hoće li Dinamo propasti nakon njega i hoće li doći u neki klub iz BiH, Mamić odgovara:

„Ne znam što će biti s Dinamom. Ali, znam da su u Dinamu sposobni ljudi koji znaju posao. Ima i novca jer su prodani Sosa i Ćorić i vjerujem kako će Dinamo biti 30-40% jači iduće nego li je bio ove sezone. A što se tiče klubova iz BiH, imam dosta prijatelja iz mnogih klubova i moguće je da ću se nastaviti baviti onim što najviše volim.“

Dotaknuli su se i predsjednice Kolinde Grabar-Kitarović.

„Nikada nije bilo nikakve rođendanske priredbe kao što uporno mediji guraju. S predsjednicom sam pričao nekoliko puta i to je sve. Istina je, financirao sam njezinu kampanju s 10.000 kuna, ali kakve to veze ima. Davao sam novce i SDP-u pa to nitko ne spominje. Budući da se mene smatra kriminalcem, predsjednicu su povezivali samnom samo kako bi joj ukaljali ugled.“

Što se tiče gostoprimstva u Hercegovinu, Mamić je i više nego zadovoljan.

„Imao sam fantastično gostoprimstvo ovdje. Zahvaljujem se svima i obećavam im kako ih nikada neću iznevjeriti jer su mi dali uvjete dostojne čovjeka, a ne da se branim iz hrvatskih zatvora na +40 stupnjeva. Okružen sam ljudima koji me čuvaju. Bio sam u Širokom Brijegu na ručku s hrvatskim generalima. 95% ljudi bi me pozvalo na kavu, ali naravno, strah me je one manjine koja hoće 5 minuta slave. No, moram nastaviti sa životom!“

Za kraj je još i poručio kako živ u hrvatski zatvor neće ući.

Dnevnik.ba/T.R.